**Bagviliai – antroji garsios Vienožinskių giminės vieta gimtajame Rokiškio krašte**

**Violeta Aleknienė**

Bagviliai – antroji Panemunėlio dvaro atšaka. Politiniai XIX a. antros pusės įvykiai – Žešpospolitos žlugimas (1795 m.), Napoleono žygiai per Lietuvą, 1863-1864 m. sukilimas, galiausiai baudžiavos panaikinimas pakeitė prie Nemunėlio upės įsikūrusių dvarų istoriją. Šio dvaro istoriją padėjo atkurti Antano Vienožinskio sūnaus Kęstučio ir čia dirbusių žmonių prisiminimai.

Panemunėlio dvarą valdant Bronislavai Stravinskaitei-Svionteckienei buvo pradėtos pardavinėti valdų žemės.

„Bagviliuose sėdėjo Dambava, vėliau pasivadinęs Dombrovkiu“ – rašo Vytautas Bičiūnas knygoje „Kun. Jonas Katelė ir jo laikai“. Dambrava vertėsi miškų prekyba. Iš miškų pirklio Bagvilių dvarą 1885 m. nupirko buvęs gydytojas ir Rusijos valstybės karininkas Juozas Dambrauskas. Tuo metu apleistam dvarui priklausė 180 ha žemės. Naujasis dvaro savininkas buvo visiškai kitoks negu pirmtakas. Jis rūpinosi ne tik naujų valdų sutvarkymu, bet ir suteikdavo medicininę pagalbą Rokiškio apskrities gyventojams. Vienkinkiu vežimaičiu jis pasiekdavo atokias Panemunėlio parapijos vietas. Į tolimesnes vietoves nusiveždavo ligonio artimieji. Pasak anūko Kęstučio Vienažinskio, senelis neimdavo pinigų iš sunkiai gyvenančių žmonių. Teikdamas tuo metu neprieinamas paslaugas vargšams apsikrėtė nepagydoma užkrečiama liga. Mirė gydytojas 1908 m. Palaidotas Panemunėlio parapijos kapinėse.

Dvareliu rūpinosi ponia Kazimiera Jablonska-Dambrauskienė. Protingą, ūkininkauti sugebančią lenkaitę gydytojas vedė 1890 m. Jaunieji Dambrauskai susilaukė sūnaus Edvardo ir dukros Vandos. Su šeima gydytojas retai, bet ilgesniam laikui išvykdavo į Peterburgą. Sūnus Edvardas mirė jaunas, apie 1918 m. Jis buvo karo gydytojas. Bagvilių dvarelis atiteko dukrai V. Dambrauskaitei (1896 m.).

Sūnus Kęstutis negalėjo prisiminti, kaip susipažino ir šeimą mama sukūrė su Antanu Vienožinskiu. Tai nėra gyvenimo atsitiktinumas, kad vedė iš pasiturinčios šeimos kilusį Antaną. Rusijoje naujasis dvaro savininkas baigęs žemės ūkio mokslus 1919 m. buvo paskirtas Dotnuvos Žemės ir Miškų ūkio mokyklos direktoriumi. Tuo metu mokykla buvo pradinėje organizavimo stadijoje. Daugiausia nesutarimų kildavo dėl lenkuojančių mokytojų. V ir A. Vienaoinskių šeima iki 1919 m. augino tik dukrą Janiną (1914 m.). Dotnuvoje gimė du sūnūs Kęstutis (1919 m.) ir Rimantas (1922 m.). Dėl sunkių gyvenimo ir darbo sąlygų 1922 m. šeima grįžo į gimtąjį Bagvilių dvarą. A. Vienožinskis pradėjo dirbti Panevėžio apygardos vyriausiu agronomu. Su šeima tekdavo gyventi Panevėžyje ir Kaune. Dvaru rūpinosi K. Dambrauskienė ir pasamdytas ūkvedys.

 „Ponia Vanda Vienažinskienė buvo nuoširdi, bet neveikli moteris. Tik labai tankiai kalbėdavo. Ponai užaugino tris vaikus. Jie atžaloms suteikė sąlygas baigti aukštuosius mokslus. Rimantas tapo gydytoju, Kęstutis inžinieriumi, o Janina teisininke“ – pasakojo buvusi Bagvilių kaimo gyventoja Elena Vatkevičienė.

Dvaro pastatas nebuvo labai puošnus. Tai – didelis senovinis medinis pastatas su 10 kambarių, veranda, 2 virtuvėm. Šalia stovėjo dvi klėtys, svirnas, tvartai. Antroje pusėje į Roblių kaimą vingiuojančio žvyrkelio stovėjo didelis klojimas. A. Vienožinskis nespėjo įrengti antro aukšto, nes jis buvo vienas išvežtas į Sibirą.

„Vasaromis dviejų miegamųjų neužtekdavo. Svirne miegodavo atostogų sugrįžę ponaičiai ir svečiai“ – yra pasakojusi E. Vaitkevičienė.

Nedidelę dvaravietę iš trijų pusių supo įvairiausi augantys medžiai. Iki šių dienų yra išlikusi labiausiai šeimos mylėta ir prižiūrėta didžiulė trijų kamienų liepa. Visa teritorija paskendusi bruzgynuose. Tarp medžių vingiavo dvi alėjos. Viena alėja vedė prie Šetekšnos upės, antra iki kelio. Viduryje augo J. Dambrausko sodintas sodas.

Dvaro žemę dirbo kūmečiai, o vasaromis talkino aplinkinių kaimų jaunimas. Kumetyne gyveno šešios šeimos. Buvusi straipsnio autorės pašnekovė E. Vaitkevičienė prisimena, kad jos tėvai Karolina ir Antanas Burokai į Bagvilius atsikėlė iš Kavoliškio dvaro. „Mūsų penkių asmenų šeima turėjo tilpti viename kambaryje ir virtuvėje. Kumetyną vietiniai gyventojai vadino balaganu. Mano seserys Aldona ir Regina dirbo lauko darbus, o aš tvarkiau kambarius, viriau valgį. Dinarnikai (kūmečiai) man pavydėjo. Tačiau pavydėti nereikėjo, nes ruošos darbai nebuvo lengvi.“ Iš pačios pasakotojos sužinome, kad dvare nuolatinai dirbo 2-3 žmonės. Jiems per metus šeimininkas sumokėdavo po 120 litų.

Ponia mylėjo savo kambarinę Eleną. Ją pamalonindavo dovanodama nereikalingas sukneles ir bliuzes. Specialios aprangos kambarinė nenešiodavo. Ponia šeimininkų drabužius liepdavo skalbti atskirai. Žlugtą skalbti nebuvo lengva. Užtirpdavo rankos velėjant skalbinius prie Šetekšnos upės.

Vienožinskiai naudojo tik kūmečių išaustus lininius audeklus: rankšluosčius, paklodes, lovatieses, staltieses ir t.t. Juos audė Karolina Burokienė, Bražinskienė. Panelė Janina besimokydama Kaune priprato prie miesto gyvenimo. Grįžusi atostogų į kaimą nešiodavo miestietiškus aprėdus, papuošalus. Liepdavo nuvilkti kaimišką patalynę.

Ūkis buvo nemažas: apie 40 karvių, 20 arklių, 30 kiaulių. Dvarui priklausė 25 ha miško.

Darbo rankų ypač reikėjo vasarą. „Nueidami ryte į dvarą ir grįždami į namus dainavome dainas. Dirbome labai sunkiai, bet nuovargis greit praeidavo“ – teigė buvusi darbininkė Stasė Bitinaitė-Šarkauskienė.

Už darbo dieną samdiniai gaudavo 1,25 lito. Už pietus iš atlyginimo neatskaitydavo. Dvarui reikėjo rimoriaus (odininko) ir kalvio. Kūjais čia geležį kaldavo tvirto sudėjimo vyrai Jonas ir Kazimieras Bitinai. S. Šarkauskienė teigė, kad jos atmintyje išliko berno Kastulio paveikslas. „Kastulis – aukštas, tvirto sudėjimo, turėjo šviesius plaukus, žydras kaip dangus akis. Dirbo pačius juodžiausius ir sunkiausius darbus. Vieną rytą bernas susibarė su šeimininku. Nieko stebėtino, nes A. Vienažinskis buvo reiklus ir emocianalus žmogus. Kitos dienos ryte bernas išėjo iš dvaro.

Vasarą į kaimą atostogauti sugrįždavo vaikai. Su Janina, Kęstučiu ir Rimantu ir atvykdavo vasaroti nemažai draugų iš Kauno. Su savo šeima svečiuodavosi ir brolis dailininkas Justinas Vienažinskis. Po šurmulingų pietų, pasiėmęs piešimo priemones pasiimdavo išeidavo dailininkas pasižvaldyti po vietovę. Jį aplinkiniai gyventojai matydavo piešiant pieštuku prie Šetekšnos upės. Galima nuspėti, kad taip gimdavo įvairūs gamtos eskizai.

Į svečius užsukdavo ir Panemunėlio dvaro savininkas Vladas Biknevičius su dukromis Kristina ir Marija. Joms į svečius važiuojant ponia Biknevičienė prigrasydavo daug nevalgyti, nes reikia išsaugoti talijas (juozmenį). Dvarininkų kompanijoje puikiai jausdavosi kun. Juozas Matelionis, vietos verslininkas, garsusis malūnininkas Marcelinas Neniškis, daktaras Sadauskas, pašto viršininkas Kazimieras Prakopavičius ir kiti. Atvykdavo svečiai iš Rokiškio, Panevėžio.

Svetainėje nuo pusryčių iki pietų buvo diskutuojamas apie visuomenės siekius, technikos naujoves, politiką, iki vakaro vaikščiodavo aėjomis, o sutemus jaunieji dvaro svečiai su aplinkinių kaimų jaunimu šokdavo gegužinėse prie Šetekšnos upės.

1939 m. Panemunėlio valsčiuje buvo 23 telefono aparatai. Viena telefono linija buvo nutiesta į Bagvilių dvarą. Vienu dešimtmečiu anksčiau Vienažinskiai klausėsi radio. Jo pasiklausyti dvaro šeiminnkai leido ir aplinkinių kaimų norintiems gyventojams. Bemoksliai kaimiečiai radiją sutapatindavo su velniu, sakydavo jog „tai liuciperio darbas“. Emilija Juškevičienė pasakojo, kad Marijona Mikšienė klausėsi radio laidų dvare ir niekaip negalėjo patikėti, kad „Kaune groja, o šioje mažoje skyrelėje girdisi“.

1938 m. rūkant mėsą didžiajame trobos kamine sudegė Juozo Dambrausko statytas medinis dvaro pastatas, daržinė, klojimas. Visiškai atstatyti pavyko klojimą ir nepilnai įrengti gyvenamąjį pastatą.

1940 m. dvaras valdė 180 ha žemės. Tais pačiais metais, okupavus sovietams Lietuvą žemė buvo nacionalizuota. Prasidėjus trėmimams Vienažinskiai žinojo kas jų laukia. 1941 m. birželio 14 d. atvykę enkavedistai dvare su darbininkais rado vieną A. Vienažinskį. Vaikai su žmona slapstėsi Kaune. Buvęs dvaro šeimininkas iš tremties į Kauną sugrįžo 1947 m.

„Senelis buvo ūmaus būdo, bet labai darbštus ir sąžiningas. Apie tremtį jis kalbėjo mažai. Gyvendamas Kaune vertė iš lietuvių į rusų kalbą knygas, rašė eilėraščius. Iki šios dienos mes saugome jo brolio Justino Vienožinskio tapytą senelių portretą. Senelis mirė 1967 m., o jo žmona 1979 m. Sovietmečio metais visi šeimos nariai bijojo kalbėti apie savo gimtinę. Gimtųjų Bagvilų labai ilgėdavosi“ – pasakojo anūkė Kristina Vienožinskaitė-Šatienė.

Karo metais niekas dar negalėjo nuspėti Lietuvos ateities. Kęstutis Vienažinskis nenorėjo be priežiūros palikti tėviškės. Gyvendamas Bagviliuose dirbo Panemunėlio geležinkelio stoties progimnazijoje mokytoju. Po karo Kęstutis liko gyventi Kaune, o Janina su Rimantu ir močiute K. Dambrauskiene emigravo į JAV. Vėliau Rimantas persikėlė į JAV, o Janina į Kanadą.

Prasidėjus kolektyvizacijai dvaro žemę priskyrė „Žalgirio“ kolūkiui. Gyvenamąjį pastatą išardė. Iš jo rąstų Rukšių kaime minėtam kolūkiui pastatė kontorą. 1956 m. vykstant kolūkių jungimams „bildingas“ atiteko Šetekšnos kolūkiui. 1957 pastate įrengti dideli aruodai ir pradėti pilti grūdai.

Kūmetyno pastate apie vieną dešimtmetį gyveno buvusių kūmečių šeimos. Čia gyvenę jauni vyrai – Jonas Luišis, Stasys Vaitkevičius, Bronius Pranckūnas vengė eiti į rusų kariuomenę. Jie slapstėsi Bagvilių, Roblių, Salagirio miškuose. Apie tai žinojo Panemunėlio apylinkės (seniūnijos) valdžia. Per vieną pasiuntinį pavyko juos įkalbinti grįžti į dvarą. Sugrįžo patikėję, kad nieko nebus. Jų laukė iš anksto paruošta pasala.

E. Vaitkevičienė pasakojo: „berniokus nuvežė į Panemunėlio geležinkelio stoties daboklę, sumuštus perkėlė į Rokiškio kalėjimą. Juos tardė ir kankino visą mėnesį. Po teismo išvežė į Magadano politinių kalinių lagerį. Kratos vyko visame dvare, tačiau ginklų nerado. Labiausiai nukentėjo Jono Leišio šeima. 1949 m. kovo 29 d. išvežė motiną Eleonorą Leišienę, seserį Veroniką Leišytę su mažamečiu sūnumi Vitalijumi.

Iš tremties buvę Bagvilių kaimo gyventojai grįžo 1957 m. pavasarį. Amžinai ten liko Jonas Leišis. Jis mirė nuo šiltinės ir žaizdoto skrandžio.

„Šie vyrai prieš išvežant daug dirbo ir šoko gegužinėse dvaro parke. Po jų išvežimo pasilinksminimuose sukdavosi „piemenys“ su „mergomis“ taip savo pasakojimą baigė E. Vaitkevičienė.

Atkūrus Lietuvos nepriklausomybę dvaro žemes susigrąžino Kęstutis Vienožinskis. Jis labai norėjo, kad žemė būtų dirbama.Šiuo metu jo artimieji buvusias Vienožinskių valdas nuomoja vietos gyventojams.

Užsukę į Bagvilius Vienažinskių giminės palikuonys gali tik pasigrožėti buvusia dvaraviete ir įsiamžinti prie trikamienės liepos.

Paskutinis dvaro statinys – klojimas gyvena savo paskutinias dienas. Pusė stogo jau nukrito, gerai išsilaikusią sienų medieną pūdo lietus. „Prieš daugelį metų mano tėvas pastatą pardavė to paties kaimo ūkininkui. Jis tikėjo, kad tvarkomas pastatas ilgiau gali išsaugoti dvaravietės vietą. Tačiau tėvelio noras neišsipildė“ – kalbėjo K. Vienožinskaitė-Šatienė.